Atturi Ewlenin: Sharlto Copley, Haley Bennett, Danila Kozlovsky, Tim Roth Direttur: Ilya Naishuller Ħin: 96 min. Distributur: Entertainment Films Maħruġ minn KRS Releasing Ċert. 18 Hardcore Henry hu film li jistrieħ biss fuq kull forma ta' vjolenza esaġerata: akrobaziji, selvaġiżmu, nirien, tifrik u biċċerija sħiħa. L-andament tiegħu hu tant kaotiku u bla sens li huwa faċli li wieħed jitlef l-attenzjoni malajr. Il-bidu jindika li dan hu xogħol tax-xjenza fittizja, li jista' jfakkar f'The Terminator, iżda biss wara ħames minuti tinduna li mhux hekk. L-andament kollu jiżvolġi mil-lat ta' Henry, li qatt ma jidher. Hu jistenbah mill-mewt bis-saħħa ta' martu, Estelle, (Bennett) li twaħħallu id ġdida u xi impajnti oħrajn f'ġismu. Dan l-ispeċi ta' robot jew cyborg minnufih ikun attakkat u martu tinħataf minn Akan (Kozlovsky). Bis-saħħa tal-palladini tiegħu li jidhru li huma wkoll mogħnija b'superpoteri, Akan irid jaħtaf id-dinja taħt idejh. Henry, fit-tfittxija għal martu, isib ruħu fil-belt mhux familjari għalih ta' Moska, waqt li jsib għajnuna minn raġel Brittaniku misterjuż, Jimmy (Copley), xjentist ribell li jittrasforma ruħu f'diversi karattri distinti. L-azzjoni f'Hardcore Henry hi tant eċċessiva li bilkemm, matul din il-produzzjoni, issib ħames minuti biex isserraħ il-menti. B'direttur Russu, Ilya Naishuller u l-produttur/direttur Timur Bekmambetov u anke xi stuntmen Russi, dan ix-xogħol hu ispirat minn vidjow ta' Naishuller stess, Bad Motherf*cker. L-eseġerazzjoni fl-azzjoni furjuża mingħajr skop żgur li tagħti isem ħażin lill-films ta' dan il-ġeneru.